KOMMISSIONENS GENNEMFØRELSESAFGØRELSE

af 4. august 2017

om offentliggørelse i Den Europæiske Unions Tidende af det enhedsdokument, der er omhandlet i artikel 94, stk. 1, litra d), i Europa-Parlamentets og Rådets forordning (EU) nr. 1308/2013, og af henvisningen til offentliggørelsen af varespecifikationen for en betegnelse i vinsektoren

(Ribeiras do Morrazo (BGB))

(2017/C 255/13)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde,

under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 97, stk. 3, og

ud fra følgende betragtninger:

For at gøre det muligt at indgive indsigelser i henhold til artikel 98 i forordning (EU) nr. 1308/2013 bør det enhedsdokument, som er omhandlet i artikel 94, stk. 1, litra d), i nævnte forordning, og henvisningen til den offentliggørelse af varespecifikationen, der fandt sted under den indledende nationale procedure for behandling af ansøgningen om beskyttelse af betegnelsen »Ribeiras do Morrazo«, offentliggøres i Den Europæiske Unions Tidende —

BESTEMT FØLGENDE:

Eneste artikel

Det enhedsdokument, der er udarbejdet i henhold til artikel 94, stk. 1, litra d), i forordning (EU) nr. 1308/2013, og henvisningen til offentliggørelsen af varespecifikationen for betegnelsen »Ribeiras do Morrazo« (BGB) findes i bilaget til denne afgørelse.

I henhold til artikel 98 i forordning (EU) nr. 1308/2013 giver offentliggørelsen af denne afgørelse ret til at gøre indsigelse mod beskyttelsen af den betegnelse, der er anført i nærværende artikel, stk. 1, inden for to måneder fra datoen for offentliggørelsen i Den Europæiske Unions Tidende.

(1) EUT L 347 af 20.12.2013, s. 671.

BILAG

ENHEDSDOKUMENT

»RIBEIRAS DO MORRAZO«

PGI-ES-02238

Ansøgningsdato: 24.11.2016

1. Betegnelse(r), der skal registreres

Ribeiras do Morrazo

2. Type geografisk betegnelse

BGB — beskyttet geografisk betegnelse

3. Kategorier af vinavlsprodukter

1. Vin

4. Beskrivelse af vinen/vinene

Hvidvin

Vinen er tør, frisk og blød i ganen. Den er ren og lys og har karakteristiske aromaer, hvori råvarernes særlige egenskaber kan mærkes. Den har et moderat alkoholindhold, blomster- og frugtagtige aromaer samt en god og afbalanceret syrlighed. Dens aromaer er kraftige og intense

Generelle analytiske karakteristika

Virkeligt minimumsalkoholindhold (i % vol.): 11,5 Samlet minimumssyreindhold: 5 g/l udtrykt i vinsyre Maksimalt indhold af flygtig syre (i milliækvivalenter pr. liter): 17,9 Maksimalt indhold af svovldioxid (i mg/l): 200

Rødvin

Vinen er tør, frisk og blød i ganen. Den er ren og lys og har karakteristiske aromaer, hvori råvarernes særlige egenskaber kan mærkes. Den har et moderat alkoholindhold, blomster- og frugtagtige aromaer samt en god og afbalanceret syrlighed. Meget mørk farve.

Generelle analytiske karakteristika

Virkeligt minimumsalkoholindhold (i % vol.): 10 Samlet minimumssyreindhold: 5 g/l udtrykt i vinsyre Maksimalt indhold af flygtig syre (i milliækvivalenter pr. liter): 17,9 Maksimalt indhold af svovldioxid (i mg/l): 150

5. Vinfremstillingspraksis

a) Væsentlige ønologiske fremgangsmåder

Kultiveringspraksis

Druerne skal høstes med høstkasser eller andre beholdere, der er godkendt af den kompetente myndighed.

Særlig ønologisk fremgangsmåde

Maksimumsudbyttet ved fremstilling af vinen skal være 68 liter for hver 100 kg druer.

b) Maksimumsudbytter

Grønne sorter

10 000 kg druer pr. hektar

Grønne sorter

68 hektoliter pr. hektar

Blå sorter

8 000 kg druer pr. hektar

Blå sorter

54,4 hektoliter pr. hektar

6. Præcis afgrænsning af det geografiske område

Jord, der egner sig til drueavl og er mindre end 300 meter over havets overflade i kommunerne Bueu, Cangas, Marín, Moaña, Poio, Pontevedra, Redondela og Vilaboa, der alle er beliggende i provinsen Pontevedra i den selvstyrende region Galicien.

7. Primære druesorter

Branco Lexitimo synonym med: Albarin Blanco

Caiño Tinto

Caiño Blanco

Brancellao

Albariño

Mencia

Godello

Espadeiro

Pedral

Loureiro tinto

Loureira

Souson

Treixadura

Torrontes

8. Tilknytning til det geografiske område

Området har et fugtigt havklima med 2 100 timers solskin om året, milde temperaturer og et snævert temperaturinterval (mellem 7,3 °C og 25,7 °C) i vækstsæsonen. Temperaturen er høj om vinteren, der er næsten ingen frost, og nedbørsmængden er mellem 1 300 og 1 800 mm. Området ligger afskærmet af en række bjergformationer, der begrænser mængden af regn om sommeren. Dette giver sammen med de relativt høje sommertemperaturer anledning til et højt evapotranspirationsniveau og dermed et tydeligt middelhavsaspekt på denne tid af året, hvor gennemsnitstemperaturen ligger på omtrent 18 °C. Dette gavner tydeligvis vinavlen.

Området er et kystområde, hvor vinstokkene kultiveres i et bakket landskab med blide skråninger og læ, der næsten altid ligger mindre end 150 m over havets overflade. Jorden er for det meste let sur og gennemtrængelig. Den har en begrænset vandbindingsevne og et begrænset indhold af organisk materiale i det øverste lag. Jorden er hovedsagelig gammel, har en tilstrækkelig dybde og er godt opvarmet af solens lys, hvilket gør den velegnet til landbrug. Det litologiske substrat består for det meste af granitblotninger fra den hercyniske periode og let metamorfe sedimentære bjergarter. Der er en moderat mængde groft materiale i jorden, hvilket gør den meget gennemtrængelig og let at bearbejde. De mest almindelige jordtyper er ler og sandet ler, der har en let konsistens, god dræning og optimal beluftning. Ydermere er disse jordtyper løse og let sure, især på skråninger med lav hældning. Dette gør dem velegnede til at dyrke druer af fremragende kvalitet.

Vinene er friske og har et afbalanceret alkoholindhold. Hvidvinene har skinnende, gyldne nuancer og fremtrædende blomster- og frugtagtige aromaer. De er lette og friske i ganen og har godt aromatisk potentiale og en eftersmag med et strejf af citrus. Rødvinene har en moderat farveintensitet med kirsebærrøde toner og violette præg. De har en moderat struktur og glider let hen over ganen. Deres aroma kendetegnes af røde og vilde bær og en let eftersmag af garvesyre.

Vinene afspejler klart virkningerne af temperaturen, regnmængden og de agronomiske forhold samt den menneskelige faktor. Dette kan ses i anvendelsen af veltilpassede sorter (der alle er hjemmehørende arter, som er tilpasset deres miljø), i plantningen af vinstokke i områder med masser af solskin, hvor jorden er varm og gennemtrængelig, og i de unikke forhold såsom den sandede jord, jorden i klitterne eller de bjergskråninger af granit, der kendetegner det geografiske område. De traditionelle vækst- og beskæringssystemer har tendens til at resultere i vinmarker, der er tæt bevoksede og lavt beskårne, således at vinstokkene påvirkes af havet på optimal vis. Alle disse forhold giver de vine, der fremstilles i området, balance og harmoni, en fremragende aromatisk udtryksform og gode lagringskvaliteter.

9. Vigtige yderligere betingelser

Retlig ramme:

Den nationale lovgivning

Type yderligere betingelse:

Emballering i det afgrænsede område

Beskrivelse af betingelsen:

Vinene skal fremstilles og tappes i det afgrænsede geografiske produktionsområde. Transport og tapning uden for produktionsområdet udgør en risiko for vinens kvalitet, f.eks. fænomenerne oxidreduktion eller temperatursvingninger. Risikoen øges, jo længere vinen transporteres. Tapning i oprindelsesområdet gør det muligt at bevare produktets karakteristika og egenskaber. Dette sammen med den erfaring og det dybtgående kendskab til vinenes særlige egenskaber, som de lokale producenter har opbygget i årenes løb, gør det nødvendigt at tappe vinene i oprindelsesområdet. Således bevares samtlige af vinenes fysisk-kemiske og organoleptiske egenskaber.

Retlig ramme:

Den nationale lovgivning

Type yderligere betingelse:

Supplerende bestemmelser om mærkning

Beskrivelse af betingelsen:

Alle flasker skal af selve vingården påføres en nummereret etiket, der leveres af kontrolmyndigheden. Etiketten skal indeholde det mærke for beskyttede geografiske betegnelser, som er anført i bilag II til varespecifikationen.

Link til varespecifikationen

http://mediorural.xunta.gal/uploads/media/Pliego_Condiciones_Ribeiras_do_Morrazo_abril_2016_C.pdf